SL Uradni list Evropske unije L 132/40

ODLOČBA NADZORNEGA ORGANA EFTA

št. 29/07/COL

z dne 19. februarja 2007

o odobritvi načrta, ki ga je predložila Norveška, za preventivno cepljenje ptic v živalskih vrtovih proti visoko patogeni aviarni influenci

NADZORNI ORGAN EFTA JE –

OB UPOŠTEVANJU Sporazuma o Evropskem gospodarskem prostoru ter zlasti člena 109 in Protokola 1 Sporazuma,

OB UPOŠTEVANJU Sporazuma med državami Efte o ustanovitvi nadzornega organa in sodišča ter zlasti člena 5(2)(b) Sporazuma in Protokola 1 k Sporazumu,

OB UPOŠTEVANJU akta iz točke 3.1.5a poglavja I Priloge I k Sporazumu EGP, Direktiva sveta 2005/94/ES z dne 20. decembra 2005 o ukrepih Skupnosti za obvladovanje aviarne influence in razveljavitvi Direktive 92/40/EGS (1), kakor je bila prilagojena Sporazumu EGP s Protokolom 1 k Sporazumu, in zlasti členu 56(2) ter členu 57(2) Sporazuma,

OB UPOŠTEVANJU akta, ki se uporablja za Norveško po postopkih iz člena 3(b) uvodnega dela poglavja I Priloge I k Sporazumu EGP, Odločba Komisije 2006/474/ES z dne 6. julija 2006 o ukrepih za preprečevanje širjenja visoko patogene aviarne influence, ki jo povzroča virus influence A podtipa H5N1, na ptice v živalskih vrtovih in odobrenih ustanovah, inštitutih ali središčih v državah članicah ter o razveljavitvi Odločbe 2005/744/ES (2),

OB UPOŠTEVANJU Odločbe Nadzornega organa EFTA št. 22/07/COL z dne 14. februarja 2007, s katerim se pristojnemu članu kolegija naroči, da sprejme Odločbo, če je osnutek Odločbe v skladu z mnenjem Veterinarskega odbora Efte,

KER je aviarna influenca nalezljiva virusna bolezen pri perutnini in pticah, ki povzroča smrt in motnje, ki lahko hitro dobijo epizootske razsežnosti in lahko resno ogrozijo zdravje živali in ljudi ter močno zmanjšajo donosnost reje perutnine,

KER glede na to, da ptice v živalskih vrtovih in odobrenih ustanovah, inštitutih ali središčih običajno ne morejo priti v stik s perutnino ali drugimi pticami v ujetništvu in zato ne predstavljajo tveganja kontaminacije za perutnino ali druge ptice v ujetništvu, ter glede na vrednost ptic v živalskih vrtovih, je preventivno cepljenje morda ustrezen dodatni preventivni ukrep,

KER Direktiva 2005/94/ES določa pravila za uvedbo preventivnega cepljenja proti aviarni influenci, med drugim tudi za ptice v ujetništvu, na primer ptice v živalskih vrtovih, ter določa, da države EGP-EFTA Nadzornemu organu EFTA predložijo v odobritev svoje načrte za preventivno cepljenje perutnine ali drugih ptic v ujetništvu,

KER Odločba 2006/474/ES zaradi zaščite prosto živečih živalskih vrst in ohranjanja biotske raznovrstnosti določa nekatere zahteve o biološko-varnostnih ukrepih, da se prepreči visoko patogena aviarna influenca, ki jo povzroča virus influence A podtipa H5N1, pri pticah v živalskih vrtovih in odobrenih ustanovah, inštitutih ali središčih v državah EGP-EFTA,

KER Odločba 2006/474/ES določa tudi pravila za preventivno cepljenje ptic v živalskih vrtovih in odobrenih ustanovah, inštitutih ali središčih, ki jih morajo države EGP-EFTA upoštevati, če menijo, da je take ptice treba cepiti ter določa, da države EGP-EFTA Nadzornemu organu EFTA predložijo v odobritev svoje načrte za cepljenje ptic v živalskih vrtovih,

KER je Nadzorni organ EFTA, v tesnem sodelovanju z Evropsko komisijo, proučil načrte o preventivnem cepljenju proti aviarni influenci, ki jih je predložila Norveška, v skladu z Direktivo 2005/94/ES in Odločbo 2006/474/ES, ter je zato primerno zagotoviti njihovo odobritev,

KER so ukrepi, določeni v tej odločbi, v skladu z mnenjem Veterinarskega odbora Efte, ki pomaga Nadzornemu organu EFTA –

SPREJEL NASLEDNJO ODLOČBO:

1. Načrt preventivnega cepljenja ptic v živalskih vrtovih proti visoko patogeni aviarni influenci, ki ga je 15. maja 2006 predložila Norveška v skladu s členom 56(2) Direktive 2005/94/ES in členom 4 Odločbe 2006/474/ES, se odobri.

2. V skladu s členom 109(2) Sporazuma EGP Nadzorni organ EFTA Evropski komisiji posreduje načrt preventivnega cepljenja, ki ga je predložila Norveška, in vse njegove spremembe.

3. Ta odločba začne veljati 19. februarja 2007.

4. Ta odločba je verodostojna v angleškem jeziku.

V Bruslju, 19. februarja 2007 Za Nadzorni organ EFTA Bjørn T. GRYDELAND Predsednik Niels FENGER Direktor

(1) UL L 10, 14.1.2006, str. 16.

(2) UL L 187, 8.7.2006, str. 37.